title: Rozhodnutie Rady (SZBP) 2018/1789 z 19. novembra 2018 na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov

text:
                  20.11.2018

                  SK

                  Úradný vestník Európskej únie

                  L 293/24

         ROZHODNUTIE RADY (SZBP) 2018/1789
         z 19. novembra 2018
         na podporu boja proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Európska rada 16. decembra 2005 prijala stratégiu EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (ďalej len „stratégia EÚ v oblasti RĽZ“), ktorá sa následne zrevidovala v roku 2018 a v ktorej sa stanovili usmernenia pre činnosť Únie v oblasti ručných a ľahkých zbraní (ďalej len „RĽZ“). V stratégii EÚ v oblasti RĽZ bolo uvedené, že Únia bude mať ako prioritu podporovanie regionálnych iniciatív zameraných na boj proti nedovoleným RĽZ a ich munícii, pričom bude poskytovať finančnú a technickú podporu regionálnym a národným organizáciám zodpovedným za vykonávanie príslušných regionálnych nástrojov.

                     (2)

                     Európska komisia a vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) 13. júna 2018 predložili Európskemu parlamentu a Rade spoločné oznámenie o prvkoch pre stratégiu EÚ proti nedovoleným strelným zbraniam, RĽZ a ich munícii s názvom „Zabezpečenie zbraní, ochrana obyvateľov“.

                     (3)

                     Organizácia Spojených národov (OSN) vo svojej Agende2030 pre udržateľný rozvoj prijatej 25. septembra 2015 uviedla, že udržateľný rozvoj nemožno dosiahnuť bez mieru a bezpečnosti a že nedovolené toky zbraní patria medzi faktory, ktoré spôsobujú násilie, neistotu a nespravodlivosť.

                     (4)

                     Generálny tajomník OSN vo svojom programe pre odzbrojenie s názvom „Zabezpečenie našej spoločnej budúcnosti“, ktorý bol spustený 24. mája 2018, vyzýva na inkluzívny, integrovaný a participatívny prístup ku kontrole ručných zbraní na úrovni jednotlivých krajín a v niektorých prípadoch na subregionálnej úrovni.

                     (5)

                     Na tretej konferencii OSN zameranej na preskúmanie pokroku pri vykonávaní Akčného programu na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“), ktorá sa konala v júni 2018, sa členské štáty OSN zaviazali, že podľa potreby posilnia partnerstvá a spoluprácu na všetkých úrovniach v oblasti predchádzania a boja proti nedovolenému obchodovaniu s RĽZ, najmä v oblasti kontroly hraníc; riadenia a bezpečnosti zásob; ničenia a zneškodňovania; označovania, evidencie a sledovania a nedovoleného sprostredkúvania. Taktiež sa zaviazali posilniť spoluprácu s príslušnými subregionálnymi a regionálnymi organizáciami pri posilňovaní vykonávania akčného programu a medzinárodného nástroja na sledovanie RĽZ.

                     (6)

                     Liga arabských štátov (LAŠ) je regionálna organizácia, ktorá združuje všetky arabské krajiny s cieľom podporovať a posilňovať spoluprácu svojich členov.

                     (7)

                     V roku 2016 nadviazali Únia a LAŠ strategický dialóg medzi EÚ a LAŠ a zriadili viacero pracovných skupín.

                     (8)

                     Pracovná skupina pre strategický dialóg o zbraniach hromadného ničenia a kontrole zbraní vymedzila prioritné oblasti prípadnej konkrétnej spolupráce,

               PRIJALA TOTO ROZHODNUTIE:

            Článok 1

               1.   So zámerom podporiť členské štáty LAŠ pri ich vnútroštátnom vykonávaní akčného programu OSN a medzinárodného nástroja na sledovanie (ITI) sa bude Únia usilovať o tieto ciele:

                           —

                           budovať udržateľným spôsobom vnútroštátnu kapacitu členských štátov LAŠ, pokiaľ ide o boj proti nedovolenému šíreniu RĽZ, boj proti terorizmu a posilnenie bezpečnosti v situáciách po skončení konfliktu pri úplnom dodržiavaní medzinárodných noriem v oblasti ľudských práv;

                           —

                           budovať udržateľným spôsobom regionálnu kapacitu LAŠ v záujme riešenia rovnakých problémov;

                           —

                           posilniť vnútroštátne kontroly RĽZ v kľúčových fázach ich životného cyklu zo strany členských štátov LAŠ.

                           —

                           zlepšiť výmenu najlepších postupov a získaných poznatkov.

               2.   V záujme dosiahnutia cieľov uvedených v odseku 1 Únia prostredníctvom tohto rozhodnutia podporuje činnosti v týchto oblastiach:

                           —

                           kontrola medzinárodných transferov RĽZ (boj proti nedovoleným tokom zbraní);

                           —

                           určenie a narušenie zdrojov nedovolených ručných zbraní (budovanie kapacít orgánov presadzovania práva);

                           —

                           ostatné opatrenia týkajúce sa kontroly ručných zbraní vrátane riadenia zásob, kontroly súvisiacich dodávok a bezpečnosti;

                           —

                           odzbrojenie, demobilizácia a reintegrácia (DDR);

                           —

                           poskytovanie informácií, ktoré sú relevantné, pokiaľ ide o nedovolené RĽZ a posilnenie kontroly RĽZ:

               3.   Podrobný opis projektu uvedeného v odsekoch 1 a 2 sa nachádza v prílohe k tomuto rozhodnutiu.

            Článok 2

               1.   Za vykonávanie tohto rozhodnutia zodpovedá vysoký predstaviteľ.

               2.   Projekt uvedený v článku 1 technicky vykonáva subjekt Small Arms Survey (ďalej len „SAS“) zastúpený Vysokoškolským inštitútom pre medzinárodné a rozvojové štúdie (Graduate Institute of International and Development Studies) v spolupráci s Medzinárodnou organizáciou kriminálnej polície (Interpol) a Svetovou colnou organizáciou (WCO) a v úzkej spolupráci so sekretariátom LAŠ.

               3.   SAS s pomocou Interpolu a WCO vykonáva svoje úlohy pod vedením vysokého predstaviteľa. Na tento účel uzavrie vysoký predstaviteľ so SAS potrebné dojednania.

            Článok 3

               1.   Referenčná suma na vykonávanie projektu, ktorý financuje Únia, uvedeného v článku 1 je 2 858 550 EUR.

               2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.

               3.   Na správne riadenie výdavkov uvedených v odseku 2 dohliada Komisia. Komisia na tento účel uzatvorí so SAS potrebnú dohodu. V nej sa stanoví, že SAS má zabezpečiť zviditeľnenie príspevku Únie primerané jeho výške.

               4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.

            Článok 4

               1.   Vysoký predstaviteľ podáva Rade správu o vykonávaní tohto rozhodnutia na základe pravidelných štvrťročných správ, ktoré pripraví SAS. Uvedené správy tvoria základ pre hodnotenie, ktoré uskutoční Rada.

               2.   Komisia podáva správy o finančných aspektoch projektu uvedeného v článku 1.

            Článok 5

               1.   Toto rozhodnutie nadobúda účinnosť dňom jeho prijatia.

               2.   Toto rozhodnutie stráca účinnosť 24 mesiacov odo dňa uzavretia dohody uvedenej v článku 3 ods. 3. Toto rozhodnutie však stráca účinnosť šesť mesiacov od nadobudnutia jeho účinnosti, ak sa v tejto lehote žiadna dohoda neuzavrie.

            V Bruseli 19. novembra 2018

                  Za Radu

                  predsedníčka

               F. MOGHERINI

            PRÍLOHA

               Boj proti nedovolenému obchodovaniu s ručnými a ľahkými zbraňami a ich šíreniu v členských štátoch Ligy arabských štátov (2018 – 2020)

            1.   Kontext a zdôvodnenie podpory v rámci SZBP
            Tento projekt bude vychádzať zo skoršieho úsilia Ligy arabských štátov (LAŠ) a Únie zameraného na pomoc členským štátom LAŠ v boji proti nedovoleným ručným a ľahkým zbraniam (ďalej len „RĽZ“) v arabskom regióne. Odstránenie nedovolených ručných zbraní v arabskom regióne je nevyhnutné v záujme obmedzeniu násilia vo všetkých jeho formách a presadzovania trvalo udržateľného rozvoja a prosperity v súlade s cieľmi Organizácie Spojených národov (OSN) udržateľného rozvoja – v arabskom regióne i v susedných regiónoch vrátane Európy.
            Konkrétnejšie je cieľom tohto projektu posilnenie kapacít členských štátov LAŠ v záujme vykonávania Akčného programu OSN na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie (ďalej len „akčný program“) a medzinárodného nástroja na sledovanie (ITI), a to na základe priorít a potrieb určených členskými štátmi LAŠ. Normatívny rámec projektu zahŕňa aj Agendu 2030 pre udržateľný rozvoj, najmä cieľ 16.4. V závislosti od preferencií hostiteľského členského štátu LAŠ by ako referenčné dokumenty pre úsilie vyvíjané v rámci projektu zamerané na budovanie kapacít (kontrola vývozu/dovozu, predchádzanie odklonu atď.) mohli slúžiť protokol OSN o strelných zbraniach a Zmluva o obchodovaní so zbraňami.
            2.   Ciele projektu a dlhodobá udržateľnosť
            Základným cieľom projektu je udržateľným spôsobom posilniť kapacitu členských štátov LAŠ na vykonávanie akčného programu a medzinárodného nástroja na sledovanie, a to aj na účely boja proti nedovoleným ručným zbraniam a terorizmu podľa priorít a potrieb určených členskými štátmi LAŠ. V záujme dosiahnutia tohto cieľa má projekt tieto hlavné ciele:

                        a)

                        budovať udržateľným spôsobom vnútroštátnu kapacitu členských štátov LAŠ na boj proti nedovolenému šíreniu RĽZ, boj proti terorizmu a posilnenie bezpečnosti v situáciách po skončení konfliktu;

                        b)

                        budovať udržateľným spôsobom regionálnu kapacitu LAŠ v záujme riešenia rovnakých problémov.

                        c)

                        posilniť kontroly RĽZ v kľúčových fázach ich životného cyklu zo strany členských štátov LAŠ.

                        d)

                        zlepšiť výmenu najlepších postupov a získaných poznatkov.

                  Z konzultácií s členskými štátmi LAŠ vyplýva, že hľadajú pomoc a podporu v konkrétnych oblastiach, pričom sa zameriavajú predovšetkým na budovanie vnútroštátnej kapacity na boj proti nedovoleným tokom zbraní (ďalšie podrobnosti pozri v oddiele 3). Všetky zložky projektu vrátane tých, ktoré sa týkajú posúdenia potrieb a hodnotenia po skončení vykonávania, sú v skutočnosti sú navrhnuté tak, aby sa zabezpečilo, že projekt poskytne udržateľnú kapacitu zamýšľaným príjemcom, najmä vládnym inštitúciám a úradníkom v členských štátoch LAŠ, ako aj sekretariátu LAŠ (Odbor pre kontrolu zbraní a odzbrojenie).
            3.   Opis činnosti
            Projekt Únie zameraný na boj proti nedovolenému obchodovaniu s RĽZ a ich šíreniu v členských štátoch LAŠ (2018 – 2020) je vypracovaný tak, aby reagoval na potreby, ktoré členské štáty LAŠ vyjadrili v týchto prioritných oblastiach:
            Oblasť 1:
            Kontrola medzinárodných transferov RĽZ (boj proti nedovoleným tokom zbraní)
            1.1.   Vývozné/dovozné/tranzitné povolenia a kontroly (posudzovanie rizika atď.)
            1.2.   Predchádzanie odklonu RĽZ k neoprávneným príjemcom
            1.3.   Odhaľovanie RĽZ a ich súčastí počas kontroly prepravovaného tovaru a nákladu (kontrolné metódy, techniky a súvisiace vybavenie atď.)
            Oblasť 2:
            Určenie a narušenie zdrojov nedovolených ručných zbraní (budovanie kapacít orgánov presadzovania práva)
            2.1.   Kontrola pozemných, vzdušných a námorných hraníc vrátane transferu technológií
            2.2.   Označovanie, evidencia a sledovanie
            2.3.   Ďalšie techniky a metódy vyšetrovania a kontrol v súvislosti so zbraňami (využívanie balistických informácií, určovanie/narušovanie trás a metód pašovania atď.)
            Oblasť 3:
            Iné opatrenia na kontrolu ručných zbraní
            3.1.   Riadenie a bezpečnosť zásob
            Oblasť 4:
            Odzbrojenie, demobilizácia a reintegrácia (DDR)
            4.1.   Výmena skúseností, najlepších postupov a získaných poznatkov v oblasti DDR
            4.2.   Pomoc pri vypracúvaní vnútroštátnych programov v oblasti DDR
            4.3.   Iné formy podpory poskytované členským štátom LAŠ v období po konflikte
            Je potrebné poznamenať, že napriek tomu, že o túto oblasť niektoré členské štáty LAŠ požiadali, bol o ňu celkovo menší záujem ako o iné oblasti uvedené v tomto oddiele. Z tohto dôvodu sa na ňu tento projekt nezameriava.
            Oblasť 5:
            Poskytovanie informácií, ktoré sú relevantné, pokiaľ ide o nedovolené RĽZ a posilnenie kontroly RĽZ:
            5.1.   Hodnotenie zákonov a iných právnych predpisov členských štátov LAŠ; poradenstvo v súvislosti s možnými zmenami a revíziami.
            5.2.   Preklad príslušných výskumných prác, uverejnených štúdií a ďalších dokumentov do arabčiny
            V reakcii na uvedené potreby bude projekt pozostávať z týchto prvkov:

                        1.

                        Regionálna koordinácia: úvodné stretnutie v Káhire

                        2.

                        Subregionálna koordinácia: subregionálne workshopy

                        3.

                        Hodnotiace misie

                        4.

                        Odborná príprava poskytovaná v príslušných krajinách

                        5.

                        Legislatívna pomoc

                        6.

                        Poskytovanie informácií v arabčine

                        7.

                        Regionálna koordinácia: záverečné stretnutie v Káhire

                        8.

                        Monitorovanie a hodnotenie projektov (vrátane finančného auditu)

                  3.1   Regionálna koordinácia: úvodné stretnutie v Káhire
            3.1.1.   Cieľ: Zvýšiť povedomie o tomto projekte, nadviazať kontakt s členskými štátmi LAŠ a začať určovať osobitné potreby jednotlivých krajín (počiatočné posúdenie potrieb) (prioritné oblasti 1 až 5).
            3.1.2.   Činnosti: Týždenné úvodné stretnutie v Káhire pokrývajúce všetky aspekty projektu (prioritné oblasti 1 až 5) určené vyšším úradníkom z členských štátov LAŠ, ako aj personálu z LAŠ zodpovednému za otázky súvisiace s projektom.
            3.1.3.   Výsledky činnosti: Nadviazanie kontaktov s členskými štátmi LAŠ; určenie osobitných potrieb jednotlivých krajín; vypracovanie súhrnnej správy zo stretnutia.
            3.2.   Subregionálna koordinácia: subregionálne workshopy
            3.2.1.   Cieľ: Umožniť, aby si členské štáty LAŠ vymieňali na subregionálnej úrovni skúsenosti a osvedčené postupy a určiť priority vykonávania v oblastiach, ktoré súvisia s projektom (prioritné oblasti 1 až 4).
            3.2.2.   Činnosti: Týždňové semináre, ktoré sa konajú približne v polovici projektu, v troch rôznych subregiónoch (predbežne plánované: v Maghrebe, arabskom Sahele a východnej Afrike; Mašreku; na Arabskom polostrove a v Iraku) (celkovo tri týždne). Členské štáty LAŠ, ktoré sa zúčastnia na jednotlivých seminároch, sa určia na úvodnom stretnutí v Káhire (bod 3.1) alebo krátko po ňom.
            3.2.3.   Výsledky činnosti: Výmena skúseností a osvedčených postupov v oblastiach, ktoré súvisia s projektom; určenie priorít vykonávania; vypracovanie súhrnnej správy zo seminárov.
            3.3.   Hodnotiace misie
            3.3.1.   Cieľ: Zistiť konkrétne potreby dotknutých krajín a pripraviť nadväzujúcu odbornú prípravu a pomoc poskytovanú v príslušných krajinách (prioritné oblasti 1 až 5).
            3.3.2.   Činnosti: Návštevy v teréne v členských štátoch LAŠ, ktoré požiadajú o pomoc.
            3.3.3.   Výsledky činnosti: Ukončenie hodnotiacich misií; vypracovanie krátkej správy pre každú misiu, ktorá bude pre hostiteľský členský štát LAŠ dôverná a sústredí sa na určenie konkrétnych potrieb (určenie existujúcich politík a opatrení, normatívnych alebo iných nedostatkov a prekážok brániacich riešeniu takýchto nedostatkov).
            3.4.   Odborná príprava poskytovaná v príslušných krajinách
            3.4.1.   Cieľ: Budovať udržateľnú kapacitu záujme kontroly ručných zbraní v hostiteľskom členskom štáte LAŠ podľa záujmov a potrieb uvedeného štátu (prioritné oblasti 1 až 4).
            3.4.2.   Činnosti:
            Školenia usporadúvané v členských štátoch LAŠ, ktoré žiadajú o pomoc. Na školeniach by sa mohlo zúčastniť všetkých 22 členských štátov LAŠ (jeden týždeň na každý štát) alebo menší počet členských štátov LAŠ (opakované návštevy týchto štátov, napr. dvojtýždňová odborná príprava pre 11 členských štátov LAŠ).
            Každé týždňové školenie bude zahŕňať: a) otvárací deň, počas ktorého sa vysokí vládni úradníci oboznámia so všetkými aspektami projektu, ktoré sú pre daný členský štát LAŠ zaujímavé/relevantné; b) dvojdňovú odbornú prípravu vedúcich pracovníkov v prvej línii (projektových odborníkov pracujúcich paralelne v problematických oblastiach, ktoré sú pre daný členský štát LAŠ zaujímavé/relevantné); c) dvojdňovú praktickú odbornú prípravu personálu pôsobiaceho v teréne (projektových odborníkov pracujúcich paralelne v problematických oblastiach, ktoré sú pre daný členský štát LAŠ zaujímavé/relevantné).
            V prípade opakovaných návštev sa v rámci projektu vyvinie úsilie o posilnenie zodpovednosti na vnútroštátnej úrovni prostredníctvom rozšírenia a posilnenia odbornej prípravy poskytovanej počas prvej návštevy, najmä v oblastiach, ktoré hostiteľský členský štát LAŠ určil za hlavné priority.
            3.4.3.   Výsledky činnosti: Posúdi sa vplyv školení s cieľom určiť, do akej miery sa splnili ciele projektu v oblasti budovania kapacít.
            3.5.   Legislatívna pomoc
            3.5.1.   Cieľ: Posúdiť právne predpisy týkajúce sa ručných zbraní v členských štátoch LAŠ, ktoré požadujú takúto pomoc; identifikovať možné legislatívne zmeny a revízie (prioritné oblasti 1 až 4).
            3.5.2.   Činnosti: Sekundárny výskum a kontakty s členským štátom LAŠ, ktorý požaduje pomoc; návštevy v teréne (týždňové) a nadväzujúca správa a kontakty s členským štátom LAŠ, ktorý požaduje pomoc.
            3.5.3.   Výsledky činnosti: Vypracovanie krátkej správy, ktorá bude pre hostiteľský členský štát LAŠ dôverná a v ktorej sa určia možné legislatívne zmeny a revízie.
            3.6.   Poskytovanie informácií v arabčine
            3.6.1.   Cieľ: Splniť potreby členských štátov LAŠ, pokiaľ ide o nezávislé a spoľahlivé informácie o ručných zbraniach a ozbrojenom násilí dostupné v arabčine (prioritná oblasť 5)
            3.6.2.   Činnosti: Preklad kľúčových publikácií a dokumentov do arabčiny (uverejnené správy, usmernenia týkajúce sa najlepších postupov atď.). Medzi príklady by mohla patriť príručka subjektu Small Arms Survey venovaná procesu OSN v oblasti ručných zbraní a formulár týkajúci sa fyzickej bezpečnosti a riadenia zásob zbraní (PSSM).
            3.6.3.   Výsledky činnosti: Konkrétne výstupy by mohli zahŕňať preklad dôležitých kníh, správ a informačných dokumentov, ako aj výrobu zvukových záznamov (podcastov) a písanie blogov v arabčine. Výsledkom tejto činnosti by bol výrazný nárast objemu nezávislých a spoľahlivých informácií o ručných zbraniach a ozbrojenom násilí dostupných v arabčine.
            3.7.   Regionálna koordinácia: záverečné stretnutie v Káhire
            3.7.1.   Cieľ: Vyhodnotiť projekt a naplánovať budúcu spoluprácu (prioritné oblasti 1 až 5).
            3.7.2.   Činnosti: Dvojdňové stretnutie usporiadané v Káhire na konci projektu určené vyšším úradníkom z členských štátov LAŠ a personálu z LAŠ zodpovednému za otázky súvisiace s projektom.
            3.7.3.   Výsledky činnosti: Diskusia a vyhodnotenie projektu; vypracovanie plánov pre budúcu spoluprácu v oblasti kontroly ručných zbraní; vypracovanie súhrnnej správy zo stretnutia.
            3.8.   Monitorovanie a hodnotenie projektov
            3.8.1.   Cieľ: Zabezpečiť, aby projekt splnil svoje zásadné ciele a aby sa výdavky realizovali v súlade so schváleným rozpočtom.
            3.8.2.   Činnosti: S cieľom zmerať vplyv rôznych zložiek projektu bude súčasťou projektu vnútorný aj vonkajší monitorovací mechanizmus. Vnútorný monitorovací mechanizmus bude fungovať pod vedením interného odborníka na riadenie zamerané na výsledky, ktorému bude podporu poskytovať personál projektu. Vonkajšie hodnotenie bude zahŕňať nábor externého hodnotiaceho tímu, ktorý po ukončení projektu vycestuje na dvojdňové stretnutie v Káhire, vybrané zúčastnené členské štáty LAŠ (do 8) a ústredia hlavných realizátorov projektu – subjektu Small Arms Survey, Medzinárodnej organizácie kriminálnej polície a Svetovej colnej organizácie. Projekt bude zahŕňať aj finančný audit v súlade s požiadavkami Únie.
            3.8.3.   Výsledky činnosti: Ukončenie posúdenia vplyvu projektov; ukončenie finančného auditu.
            4.   Vykonávacie organizácie a partnerstvá
            Vedúcou vykonávajúcou organizáciou bude subjekt Small Arms Survey (ďalej len „SAS“), výskumné centrum pôsobiace v rámci Vysokoškolského inštitútu pre medzinárodné a rozvojové štúdie v Ženeve vo Švajčiarsku. Pri vykonávaní projektu bude subjekt SAS vychádzať najmä z príspevkov Medzinárodnej organizácie kriminálnej polície (Interpol) a Svetovej colnej organizácie (WCO). Interpol bude predovšetkým zodpovedať za prioritné oblasti 2.2 a 2.3 (budovanie kapacít orgánov presadzovania práva) a WCO za prioritné oblasti 1 a 2.1 (kontrola medzinárodných transferov vrátane kontroly hraníc).
            V prípade potreby zadá subjekt SAS zákazku iným organizáciám, aby pomohli s inými oblasťami projektu (podľa možností vrátane oblasti riadenia a bezpečnosti zásob). V závislosti od potrieb a preferencií zúčastnených členských štátov LAŠ by k vykonávaniu projektu mohli prispieť aj iné organizácie, a to vrátane organizácií občianskej spoločnosti, ako aj niektorých špecializovaných agentúr z LAŠ.
            Vykonávacie agentúry budú svoju činnosť koordinovať aj s vládnymi a mimovládnymi organizáciami, ktoré pôsobia v členských štátoch LAŠ, ako aj so všetkými programami Únie, ktoré sa realizujú na danom mieste, s cieľom zabezpečiť, aby všetky činnosti vykonávané v rámci projektu dopĺňali a rozvíjali existujúce iniciatívy.
            Subjekt SAS a jeho vykonávací partneri tiež prijmú primerané opatrenia na zabezpečenie viditeľnosti projektu v súlade s usmerneniami Únie.
            5.   Trvanie
            Projekt má trvať 24 mesiacov. V závislosti od záujmu členských štátov LAŠ a dostupných finančných prostriedkov by sa v prípade predĺženia projektu nad rámec počiatočného dvojročného obdobia umožnilo pokračovať v úsilí o budovanie kapacít vyvíjanom počas počiatočnej fázy projektu a upevňovať ho. Napríklad odborná príprava poskytovaná v príslušnom členskom štáte LAŠ v počiatočnej fáze by sa mohla poskytovať znova, rozšíriť sa a testovať a mohla by sa na nej zúčastniť širšia škála personálu s cieľom zabezpečiť udržateľnosť. Členské štáty LAŠ, ktoré nevyčerpali všetku pomoc v oblasti výcviku alebo legislatívy, o ktorú žiadali v prvej fáze projektu, by ju mohli dostať vo fáze druhej. Členské štáty LAŠ, ktoré identifikovali nové potreby alebo priority v oblasti kontroly zbraní napríklad, pokiaľ ide o rozvíjanie kapacít získaných v prvej fáze projektu, by mohli pomoc v týchto oblastiach dostávať i v druhej fáze.


title: Rozhodnutie Politického a bezpečnostného výboru (SZBP) 2018/1791 zo 6. novembra 2018 o vymenovaní veliteľa ozbrojených síl misie EÚ pre vojenskú misiu Európskej únie na podporu výcviku ozbrojených síl Mali (EUTM Mali) (EUTM Mali/2/2018)

text:
                  20.11.2018

                  SK

                  Úradný vestník Európskej únie

                  L 293/34

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2018/1791
         zo 6. novembra 2018
         o vymenovaní veliteľa ozbrojených síl misie EÚ pre vojenskú misiu Európskej únie na podporu výcviku ozbrojených síl Mali (EUTM Mali) (EUTM Mali/2/2018)
         POLITICKÝ A BEZPEČNOSTNÝ VÝBOR,
         so zreteľom na Zmluvu o Európskej únii, a najmä na jej článok 38,
         so zreteľom na rozhodnutie Rady 2013/34/SZBP zo 17. januára 2013 o vojenskej misii Európskej únie na podporu výcviku ozbrojených síl Mali (EUTM Mali) (1), a najmä na jeho článok 5,
         keďže:

                     (1)

                     Rada podľa článku 5 ods. 1 rozhodnutia 2013/34/SZBP poverila Politický a bezpečnostný výbor (PBV), aby prijímal príslušné rozhodnutia týkajúce sa politickej kontroly a strategického vedenia misie EUTM Mali vrátane rozhodnutí o vymenovaní následných veliteľov ozbrojených síl misie EÚ pre misiu EUTM Mali.

                     (2)

                     PBV 23. januára 2018 prijal rozhodnutie (SZBP) 2018/135 (2), ktorým bol brigádny generál Enrique MILLÁN MARTÍNEZ vymenovaný za veliteľa ozbrojených síl misie EÚ pre misiu EUTM Mali.

                     (3)

                     Nemecko 5. októbra 2018 navrhlo vymenovať brigádneho generála Petra MIROWA za veliteľa ozbrojených síl misie EÚ pre misiu EUTM Mali, ktorý by od 12. novembra 2018 vo funkcii nahradil brigádneho generála Enriquea MILLÁNA MARTÍNEZA.

                     (4)

                     Vojenský výbor EÚ 5. októbra 2018 uvedené odporúčanie podporil.

                     (5)

                     Malo by sa preto prijať rozhodnutie o vymenovaní brigádneho generála Petra MIROWA. Rozhodnutie (SZBP) 2018/135 by sa malo zrušiť.

                     (6)

                     V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJAL TOTO ROZHODNUTIE:

            Článok 1
            Brigádny generál Peter MIROW sa týmto vymenúva za veliteľa ozbrojených síl misie EÚ pre vojenskú misiu Európskej únie na podporu výcviku ozbrojených síl Mali (EUTM Mali) od 12. novembra 2018.

            Článok 2
            Rozhodnutie (SZBP) 2018/135 sa týmto zrušuje.

            Článok 3
            Toto rozhodnutie nadobúda účinnosť 12. novembra 2018.

            V Bruseli 6. novembra 2018

                  Za Politický a bezpečnostný výbor

                  predsedníčka

               S. FROM-EMMESBERGER

            (1)  Ú. v. EÚ L 14, 18.1.2013, s. 19.

            (2)  Rozhodnutie Politického a bezpečnostného výboru (SZBP) 2018/135 z 23. januára 2018 o vymenovaní veliteľa ozbrojených síl misie EÚ pre vojenskú misiu Európskej únie na podporu výcviku ozbrojených síl Mali (EUTM Mali) (EUTM Mali/1/2018) (Ú. v. EÚ L 24, 27.1.2018, s. 1).


title: Rozhodnutie Súdneho dvora zo 16. októbra 2018 o podávaní a doručovaní procesných písomností prostredníctvom aplikácie e-Curia

text:
                  20.11.2018

                  SK

                  Úradný vestník Európskej únie

                  L 293/36

         ROZHODNUTIE SÚDNEHO DVORA
         zo 16. októbra 2018
         o podávaní a doručovaní procesných písomností prostredníctvom aplikácie e-Curia
         SÚDNY DVOR
         so zreteľom na rokovací poriadok a najmä jeho článok 48 ods. 4 a článok 57 ods. 8,
         keďže:

                     (1)

                     S cieľom zohľadniť vývoj komunikačných technológií bola vyvinutá nová informačná aplikácia umožňujúca podávať a doručovať procesné písomnosti elektronicky.

                     (2)

                     Táto aplikácia založená na elektronickom mechanizme overovania totožnosti pomocou kombinácie osobného prihlasovacieho mena a hesla spĺňa požiadavky pravosti, neporušiteľnosti a dôvernosti zasielaných dokumentov.

                     (3)

                     Vzhľadom na priaznivý ohlas tejto aplikácie a jej výhody spočívajúce najmä v rýchlosti komunikácie vykonávanej týmto spôsobom je opodstatnené rozšíriť okruh osôb, ktoré ju môžu používať, a umožniť súdom členských štátov podávať a prijímať procesné písomnosti prostredníctvom tejto aplikácie v rámci prejednávania návrhov na začatie prejudiciálneho konania Súdnym dvorom.

                     (4)

                     V záujme riadneho výkonu spravodlivosti a výlučne pre potreby prejednania prejudiciálnych vecí musí byť rovnaká možnosť poskytnutá osobám, ktoré síce nie sú splnomocnenými zástupcami alebo advokátmi, ale napriek tomu sú na základe vnútroštátnych procesných pravidiel oprávnené zastupovať účastníka konania pred súdmi ich štátu.

               ROZHODOL:

            Článok 1
            Definícia
            Informačná aplikácia s názvom „e-Curia“, spoločná pre súdne orgány, z ktorých sa skladá Súdny dvor Európskej únie, umožňuje elektronicky podávať a doručovať procesné písomnosti za podmienok stanovených týmto rozhodnutím.

            Článok 2
            Prístup k aplikácii
            Používanie tejto aplikácie predpokladá otvorenie prístupového účtu a vyžaduje použitie osobného prihlasovacieho mena a hesla.

            Článok 3
            Podanie procesnej písomnosti
            Procesná písomnosť podaná prostredníctvom e-Curie sa považuje za jej originál v zmysle článku 57 ods. 1 rokovacieho poriadku, pokiaľ sa na jej podanie použilo osobné prihlasovacie meno a heslo zástupcu účastníka konania alebo osoby konajúcej v mene súdu členského štátu. Použitie tohto prihlasovacieho mena a tohto hesla sa považuje za podpis dotknutej písomnosti.

            Článok 4
            Prílohy a kópie
            K procesnej písomnosti podanej prostredníctvom e-Curie sa musia pripojiť v nej uvedené prílohy a ich zoznam.
            K písomnostiam podaným prostredníctvom e-Curie a ich prípadným prílohám nie je potrebné prikladať ich overené kópie.

            Článok 5
            Dátum a hodina podania
            Procesná písomnosť sa považuje za podanú v zmysle článku 57 ods. 7 rokovacieho poriadku v momente, keď zástupca účastníka konania alebo osoba konajúca v mene dotknutého súdu potvrdí jej podanie.
            Rozhodujúci je miestny čas v Luxemburskom veľkovojvodstve.

            Článok 6
            Doručovanie procesných písomností
            Procesné písomnosti vrátane rozsudkov a uznesení sa majiteľom účtu e-Curia, ktorí vo veci zastupujú účastníka konania alebo konajú v mene súdu členského štátu, ako aj ich prípadným asistentom, doručujú prostredníctvom e-Curie.
            Procesné písomnosti sa doručujú prostredníctvom e-Curie aj členským štátom, ostatným zmluvným štátom Dohody o Európskom hospodárskom priestore a inštitúciám, orgánom alebo úradom alebo agentúram Únie, ktoré prijali uvedený spôsob doručovania.
            Procesné písomnosti môžu byť tiež doručované ďalšími spôsobmi zasielania upravenými rokovacím poriadkom, ak si to vyžaduje rozsah alebo povaha písomnosti, alebo ak sa ukáže, že je technicky nemožné použiť e-Curiu.

            Článok 7
            Dátum a hodina doručenia
            Adresáti doručení, ktorí sú uvedení v predchádzajúcom článku, budú elektronickou poštou upozornení na každé im adresované doručenie prostredníctvom e-Curie.
            Procesná písomnosť sa považuje za doručenú v momente, keď adresát požiada o prístup k danej písomnosti. V prípade, ak o prístup nepožiada, písomnosť sa považuje za doručenú uplynutím siedmeho dňa od zaslania upozornenia elektronickou poštou.
            Ak je účastník konania zastúpený viacerými osobami, alebo ak sú viaceré osoby oprávnené konať v mene súdu členského štátu, lehoty sa počítajú od prvého požiadania o prístup.
            Rozhodujúci je miestny čas v Luxemburskom veľkovojvodstve.

            Článok 8
            Podmienky používania aplikácie
            Tajomník stanovuje podmienky používania e-Curie a dohliada na ich dodržiavanie. Používanie e-Curie, ktoré nie je v súlade s týmito podmienkami, môže mať za následok zrušenie príslušného prístupového účtu.
            Súdny dvor prijme potrebné opatrenia na zabezpečenie ochrany e-Curie pred jej zneužitím alebo neoprávneným používaním.
            Používatelia budú elektronickou poštou upovedomení o každom opatrení, ktoré sa prijme podľa tohto článku na zabránenie používania ich prístupových účtov.

            Článok 9
            Zrušovacie ustanovenie
            Toto rozhodnutie zrušuje a nahrádza rozhodnutie Súdneho dvora z 13. septembra 2011 o podávaní a doručovaní procesných písomností prostredníctvom aplikácie e-Curia (1).

            Článok 10
            Nadobudnutie účinnosti
            Toto rozhodnutie nadobúda účinnosť prvým dňom mesiaca, ktorý nasleduje po mesiaci jeho uverejnenia v Úradnom vestníku Európskej únie.

            V Luxemburgu 16. októbra 2018

               A. CALOT ESCOBAR

                  tajomník

               K. LENAERTS

                  predseda

            (1)  Ú. v. EÚ C 289, 1.10.2011, s. 7.


title: Rozhodnutie Rady (SZBP) 2018/1788 z 19. novembra 2018 na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne

text:
                  20.11.2018

                  SK

                  Úradný vestník Európskej únie

                  L 293/11

         ROZHODNUTIE RADY (SZBP) 2018/1788
         z 19. novembra 2018
         na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Európska rada 16. decembra 2005 prijala stratégiu EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (ďalej len „stratégia EÚ v oblasti RĽZ“), ktorá sa následne zrevidovala v roku 2018 a v ktorej sa stanovili usmernenia pre činnosť Únie v oblasti ručných a ľahkých zbraní (ďalej len „RĽZ“). V stratégii EÚ v oblasti RĽZ bolo uvedené, že Únia bude mať ako prioritu podporovanie regionálnych iniciatív zameraných na boj proti nedovoleným RĽZ a ich munícii, pričom bude poskytovať finančnú a technickú podporu regionálnym a národným organizáciám zodpovedným za vykonávanie príslušných regionálnych nástrojov. V stratégii EÚ v oblasti RĽZ bol ako prioritný región, pokiaľ ide o poskytovanie podpory, uvedený Balkán.

                     (2)

                     Na samite EÚ – západný Balkán, ktorý sa konal 17. mája 2018 v Sofii, sa lídri EÚ dohodli na Sofijskej deklarácii, s ktorou sa stotožnili aj partneri zo západného Balkánu a ktorá zahŕňa záväzok významne posilniť operačnú spoluprácu v boji proti medzinárodnej organizovanej trestnej činnosti v prioritných oblastiach, ako sú strelné zbrane, drogy, prevádzačstvo migrantov a obchodovanie s ľuďmi.

                     (3)

                     Región západného Balkánu zostáva naďalej jedným zo zdrojových regiónov nedovoleného obchodovania so zbraňami do Únie.

                     (4)

                     Komisia a vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) 13. júna 2018 predložili Európskemu parlamentu a Rade spoločné oznámenie o prvkoch pre stratégiu EÚ proti nedovoleným strelným zbraniam, RĽZ a ich munícii s názvom „Zabezpečenie zbraní, ochrana obyvateľov“.

                     (5)

                     Spojené kráľovstvo Veľkej Británie a Severného Írska usporiadalo 10. júla 2018 v Londýne 5. samit o západnom Balkáne, na ktorom bol prijatý „Regionálny plán na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne do roku 2024“ (ďalej len „regionálny plán“) vypracovaný komisiami pre RĽZ na západnom Balkáne v rámci francúzsko-nemeckej koordinačnej iniciatívy darcov zameranej na nedovolené obchodovanie so strelnými zbraňami na západnom Balkáne. Uvedené komisie pripravujú svoje akčné plány na vykonávanie regionálneho plánu.

                     (6)

                     Organizácia Spojených národov (OSN) vo svojej Agende 2030 pre udržateľný rozvoj prijatej 25. septembra 2015 uviedla, že udržateľný rozvoj nemožno dosiahnuť bez mieru a bezpečnosti a že nedovolené toky zbraní patria medzi faktory, ktoré spôsobujú násilie, neistotu a nespravodlivosť.

                     (7)

                     Na tretej konferencii OSN zameranej na preskúmanie pokroku pri vykonávaní Akčného programu na predchádzanie nedovolenému obchodovaniu s ručnými a ľahkými zbraňami vo všetkých jeho aspektoch, na boj proti nemu a jeho odstránenie, ktorá sa konala v júni 2018, sa členské štáty OSN zaviazali posilniť partnerstvá a spoluprácu na všetkých úrovniach s cieľom predchádzať nedovolenému obchodovaniu s RĽZ a bojovať proti nemu, a podporiť a posilniť spoluprácu na hraniciach, ako aj regionálnu a subregionálnu koordináciu.

                     (8)

                     Ciele regionálneho plánu, ktoré schválili partneri zo západného Balkánu, sú v súlade s úsilím Únie a OSN bojovať proti nedovolenému hromadeniu RĽZ a ich munície a nedovolenému obchodovaniu s nimi. Únia by preto mala podporiť západný Balkán pri vykonávaní regionálneho plánu.

                     (9)

                     Stredisko SEESAC, ktoré bolo zriadené v Belehrade v roku 2002 a funguje na základe spoločného mandátu Rozvojového programu OSN (ďalej len „UNDP“) a Rady pre regionálnu spoluprácu (ďalej len „RCC“), ktorá je nástupníckym orgánom Paktu stability pre juhovýchodnú Európu, pomáha vnútroštátnym a regionálnym zainteresovaným stranám pri kontrole a obmedzovaní šírenia a zneužívania RĽZ a ich munície, a tým prispieva k zvyšovaniu stability, bezpečnosti a rozvoja v juhovýchodnej a východnej Európe. Stredisko SEESAC kladie mimoriadny dôraz na rozvoj regionálnych projektov pre riešenie existujúceho cezhraničného pohybu zbraní.

                     (10)

                     Únia v minulosti podporila stredisko SEESAC prostredníctvom rozhodnutia Rady 2002/842/SZBP (1), predĺženého a zmeneného rozhodnutiami Rady 2003/807/SZBP (2) a 2004/791/SZBP (3), ako aj prostredníctvom rozhodnutia Rady 2010/179/SZBP (4), rozhodnutia Rady 2013/730/SZBP (5) predĺženého rozhodnutím Rady (SZBP) 2015/2051 (6) a rozhodnutia Rady (SZBP) 2016/2356 (7).
                     Platnosť dohody uzavretej podľa rozhodnutia (SZBP) 2016/2356 uplynie 29. decembra 2019.

                     (11)

                     Únia považuje stredisko SEESAC za preferovaného partnera na vykonávanie regionálneho plánu na západnom Balkáne vďaka jeho preukázaným skúsenostiam a vytvorenej sieti, preukázanej kvalite jeho práce a koordinačnej úlohe, ktorú zohralo pri vypracúvaní regionálneho plánu.

                     (12)

                     Okrem toho táto činnosť Únie by mala poskytovať podporu v boji proti nedovolenému obchodovaniu so zbraňami v Moldavskej republike, na Ukrajine a v Bielorusku,

               PRIJALA TOTO ROZHODNUTIE:

            Článok 1

               1.   Na účely boja proti nedovolenému obchodovaniu so strelnými zbraňami a RĽZ na západnom Balkáne a na účely zníženia rizika prenikania nedovolených zbraní do Únie z regiónu západného Balkánu Únia podporuje partnerov zo západného Balkánu pri vykonávaní „Regionálneho plánu na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne do roku 2024“, pričom sa usiluje o podporu partnerov zo západného Balkánu pri plnení cieľov stanovených v regionálnom pláne, a to najmä: (8)

                           1.

                           do roku 2023 zabezpečiť, aby sa zaviedli právne predpisy v oblasti kontroly zbraní, boli v plnom súlade s regulačným rámcom EÚ a ďalšími súvisiacimi medzinárodnými záväzkami a normami v celom regióne;

                           2.

                           do roku 2024 zabezpečiť, aby politiky a postupy na kontrolu zbraní na západnom Balkáne boli založené na dôkazoch a spravodajských informáciách;

                           3.

                           do roku 2024 výrazne znížiť nedovolené toky strelných zbraní, munície a výbušnín (FAE) do západného Balkánu, v rámci i mimo neho;

                           4.

                           do roku 2024 výrazne znížiť dodávku, dopyt a zneužívanie strelných zbraní prostredníctvom posilnenej informovanosti, vzdelávania, osvetovej činnosti a presadzovania;

                           5.

                           do roku 2024 výrazne znížiť odhadovaný počet nedovolene držaných strelných zbraní na západnom Balkáne;

                           6.

                           systematicky znižovať nadbytočné ručné a ľahké zbrane a muníciu a zničiť zabavené ručné a ľahké zbrane a muníciu;

                           7.

                           výrazne znížiť riziko šírenia a odklonu strelných zbraní, munície a výbušnín.

               2.   Okrem cieľov uvedených v odseku 1 by táto činnosť Únie mala poskytovať podporu v boji proti nedovolenému obchodovaniu so zbraňami v Moldavskej republike, na Ukrajine a v Bielorusku.

               3.   V záujme splnenia cieľov uvedených v odsekoch 1 a 2 Únia prostredníctvom tohto rozhodnutia:

                           a)

                           podporuje koordináciu a monitorovanie plánu na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne;

                           b)

                           podporuje orgány na západnom Balkáne pri úplnej harmonizácii ich právnych predpisov v oblasti kontroly zbraní s regulačným rámcom Únie a ďalšími súvisiacimi medzinárodnými záväzkami a

                           c)

                           poskytuje podporu v boji proti nedovolenému obchodovaniu so zbraňami na západnom Balkáne, v Moldavskej republike, na Ukrajine a v Bielorusku prostredníctvom posúdenia kapacít a technickej pomoci orgánom presadzovania práva a orgánom hraničnej polície.

               4.   Z geografického hľadiska sa projekt vzťahuje na západný Balkán a jeho priamymi príjemcami sú Albánsko, Bosna a Hercegovina, Kosovo (*1), Čierna Hora, Srbsko a bývalá Juhoslovanská republika Macedónsko. Okrem toho sa projekt bude snažiť o pokračovanie podpory Moldavskej republike, Ukrajine a Bielorusku, ktoré čelia podobným výzvam v súvislosti s kontrolou RĽZ, a to prostredníctvom prenosu vedomostí, získaných skúseností a najlepších postupov vyvinutých na západnom Balkáne od roku 2001.

               5.   Opatrenia vyplývajúce z tohto rozhodnutia budú založené na výsledkoch dosiahnutých v rámci vykonávania predchádzajúcich rozhodnutí Rady na podporu strediska SEESAC.

               6.   Podrobný opis tohto projektu sa nachádza v prílohe k tomuto rozhodnutiu.

            Článok 2

               1.   Za vykonávanie tohto rozhodnutia zodpovedá vysoký predstaviteľ.

               2.   Technické vykonávanie projektu uvedené v článku 1 realizuje stredisko SEESAC, v prípade potreby v koordinácii s osobou zodpovednou za prioritu „strelné zbrane“ v rámci Európskej multidisciplinárnej platformy proti hrozbám trestnej činnosti (EMPACT).

               3.   Stredisko SEESAC vykonáva svoje úlohy pod vedením vysokého predstaviteľa. Vysoký predstaviteľ na tento účel uzavrie potrebné dojednania s UNDP, ktorý koná v mene strediska SEESAC.

            Článok 3

               1.   Referenčná suma na vykonávanie projektu, ktorý financuje Únia, uvedeného v článku 1 je 4 002 587,52 EUR.

               2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.

               3.   Na správne riadenie výdavkov uvedených v odseku 2 dohliada Komisia. Na tento účel uzavrie s UNDP, ktorý koná v mene strediska SEESAC, potrebnú dohodu. V nej sa stanoví, že stredisko SEESAC má zabezpečiť zviditeľnenie príspevku Únie primerané jeho výške.

               4.   Komisia sa usiluje uzavrieť dohodu uvedenú v odseku 3 čo najskôr po nadobudnutí účinnosti tohto rozhodnutia. O všetkých ťažkostiach v tomto procese, ako aj o dátume uzavretia dohody informuje Radu.

            Článok 4

               1.   Vysoký predstaviteľ podáva Rade správu o vykonávaní tohto rozhodnutia na základe pravidelných štvrťročných správ, ktoré vypracuje stredisko SEESAC. Uvedené správy tvoria základ pre hodnotenie, ktoré uskutoční Rada.

               2.   Komisia podáva správy o finančných aspektoch projektu uvedeného v článku 1.

            Článok 5

               1.   Toto rozhodnutie nadobúda účinnosť dňom jeho prijatia.

               2.   Toto rozhodnutie stráca účinnosť 36 mesiacov odo dňa uzavretia dohody uvedenej v článku 3 ods. 3 Toto rozhodnutie však stráca účinnosť šesť mesiacov od nadobudnutia jeho účinnosti, ak sa v tejto lehote žiadna dohoda neuzavrie.

            V Bruseli 19. novembra 2018

                  Za Radu

                  predsedníčka

               F. MOGHERINI

            (1)  Rozhodnutie Rady 2002/842/SZBP z 21. októbra 2002 týkajúce sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. ES L 289, 26.10.2002, s. 1).

            (2)  Rozhodnutie Rady 2003/807/SBZP zo 17. novembra 2003, ktorým sa predlžuje účinnosť, mení a dopĺňa rozhodnutie 2002/842/SZBP týkajúce sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 302, 20.11.2003, s. 39).

            (3)  Rozhodnutie Rady 2004/791/SZBP z 22. novembra 2004 o predĺžení účinnosti a o zmene a doplnení rozhodnutia 2002/842/SZBP týkajúceho sa vykonania jednotnej akcie 2002/589/SZBP vzhľadom na príspevok Európskej únie k boju proti destabilizujúcemu akumulovaniu a rozširovaniu ručných zbraní a ľahkých zbraní v juhovýchodnej Európe (Ú. v. EÚ L 348, 24.11.2004, s. 46).

            (4)  Rozhodnutie Rady 2010/179/SZBP z 11. marca 2010 na podporu činností kontroly zbraní vykonávaných strediskom SEESAC na západnom Balkáne v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 80, 26.3.2010, s. 48).

            (5)  Rozhodnutie Rady 2013/730/SZBP z 9. decembra 2013 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 332, 11.12.2013, s. 19).

            (6)  Rozhodnutie Rady (SZBP) 2015/2051 zo 16. novembra 2015, ktorým sa mení rozhodnutie 2013/730/SZBP na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 300, 17.11.2015, s. 19).

            (7)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).

            (8)  http://www.seesac.org/f/docs/News-SALW/Roadmap-for-sustainable-solution.pdf

            (*1)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

            PRÍLOHA
            PRÍSPEVOK ÚNIE K PROJEKTU STREDISKA SEESAC TÝKAJÚCEMU SA KONTROLNÝCH ČINNOSTÍ V OBLASTI RĽZ NA ZÁPADNOM BALKÁNE PRI VYKONÁVANÍ PLÁNU NA UDRŽATEĽNÉ RIEŠENIE PROBLÉMU NEDOVOLENÉHO DRŽANIA A ZNEUŽÍVANIA RĽZ/STRELNÝCH ZBRANÍ A ICH MUNÍCIE A NEDOVOLENÉHO OBCHODOVANIA S NIMI NA ZÁPADNOM BALKÁNE
            1.   Úvod a ciele

            Juhovýchodná Európa naďalej ostáva oblasťou, ktorá vyvoláva obavy a zároveň predstavuje dôležitú výzvu v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (ďalej len „stratégia EÚ v oblasti RĽZ“). Napriek tomu, že v posledných rokoch sa dosiahol značný pokrok, hromadenie ručných a ľahkých zbraní (ďalej len „RĽZ“) a ich munície, nevhodné podmienky skladovania, nedovolené držanie, ako aj tvorba politík a medzery vo vykonávacej kapacite v spojitosti s nestabilnými politickými systémami aj naďalej obmedzujú účinnosť úsilia v oblasti kontroly RĽZ. S cieľom zabezpečiť ďalší pokrok, zaistiť dosiahnuté výsledky a pripraviť základ pre dlhodobé udržateľné riešenie, ktoré zahŕňa úplnú harmonizáciu s legislatívnym a regulačným rámcom Únie a dodržiavanie medzinárodných noriem, tvorí teda pokračujúca podpora boja proti hrozbe, ktorú predstavuje šírenie RĽZ a nedovolené obchodovanie s nimi v juhovýchodnej Európe a z tohto regiónu, neoddeliteľnú súčasť úsilia Únie o dosiahnutie cieľov stratégie EÚ v oblasti RĽZ.
            V záujme riešenia zostávajúcich výziev v oblasti kontroly RĽZ a posilnenia záväzku krajín západného Balkánu v boji proti nedovolenému obchodovaniu so strelnými zbraňami a proti ich zneužívaniu bol 29. mája 2018 v Tirane komisiami pre RĽZ na západnom Balkáne po konzultačnom procese s príslušnými inštitúciami a medzinárodnými organizáciami vypracovaný Plán na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne do roku 2024 (ďalej len „plán“). Plán bol schválený v rámci samitu o západnom Balkáne, ktorý sa 9. júla 2018 konal v Londýne. V pláne sa predpokladá, že západný Balkán bude bezpečnejším regiónom, ktorý bude vývozcom bezpečnosti a v ktorom budú fungovať komplexné a udržateľné mechanizmy dohľadu a kontroly, ktoré budú plne zosúladené s normami Únie a ďalšími medzinárodnými normami, s cieľom odhaľovať, stíhať a kontrolovať nedovolené držanie a zneužívanie strelných zbraní, munície a výbušnín a obchodovanie s nimi a predchádzať im. Plán sa vypracoval ako usmerňujúci dokument a ako taký obsahuje dohodnuté úrovne výsledkov a načrtáva sa v ňom záväzok požadovaný u príjemcov na strategickej, politickej a operačnej úrovni, a to na základe politického záväzku orgánov západného Balkánu k záväzkom a strategickým dokumentom OSN a Únie v oblasti kontroly zbraní.
            Stredisko na kontrolu ručných a ľahkých zbraní v juhovýchodnej a východnej Európe (SEESAC) ako výkonný orgán regionálneho vykonávacieho plánu pre juhovýchodnú Európu na boj proti šíreniu ručných a ľahkých zbraní (RĽZ) podporilo vypracovanie plánu a bude koordinovať a podporovať jeho vykonávanie. Týmto opatrením sa teda zintenzívni pomoc v oblasti kontroly RĽZ poskytovaná prostredníctvom rozhodnutí Rady 2010/179/SZBP, 2013/730/SZBP a (SZBP) 2016/2356. Dosiahne sa ním ďalší pokrok v rámci procesov a opatrení potrebných na dosiahnutie udržateľnej kontroly RĽZ na západnom Balkáne.
            Týmto opatrením sa: a) podporí koordinácia vykonávania plánu;, b) poskytne podpora pre harmonizáciu legislatívnych a regulačných rámcov v oblasti RĽZ/strelných zbraní s rámcami Únie a c) zabezpečí jasné chápanie súčasných nedostatkov a potrieb s cieľom ďalej zlepšovať cezhraničné kapacity na odhaľovanie nedovoleného obchodovania so strelnými zbraňami nadviazaním na vytvorenie kontaktných miest pre strelné zbrane v juhovýchodnej Európe. Zabezpečí sa ním aj lepší prehľad o súčasnej situácii a identifikujú sa oblasti na podporu kapacít v oblasti predchádzania nedovolenému šíreniu RĽZ/strelných zbraní a obchodovaniu s nimi na Ukrajine a v Bielorusku v nadväznosti na pomoc poskytovanú na základe rozhodnutia (SZBP) 2016/2356 na podporu zníženia hrozby nedovoleného hromadenia RĽZ v juhovýchodnej Európe a nedovoleného obchodovania s nimi (SEESAC IV). Vykonávanie tohto opatrenia ako také bude dopĺňať činnosti podľa rozhodnutia (SZBP) 2016/2356 a umožní zvýšiť vplyv v oblasti boja proti nedovolenému obchodovaniu so strelnými zbraňami. Zabezpečí sa ním koordinácia s ďalšími opatreniami a iniciatívami v regióne týkajúcimi sa boja proti nedovolenému obchodovaniu so strelnými zbraňami s cieľom preskúmať synergie, posilniť interoperabilitu a predchádzať zdvojovaniu úsilia (1).
            Celkovým cieľom projektu je prispievať k mieru a bezpečnosti v Európe a vo svete prostredníctvom boja proti hrozbe, ktorú predstavuje hromadenie ručných a ľahkých zbraní a ich munície a nedovolené obchodovanie s nimi v juhovýchodnej Európe a z tohto regiónu. Zároveň sa ním posilní regionálna stabilita prostredníctvom spolupráce v rámci Rady pre regionálnu spoluprácu (RCC) a v partnerstve s inými relevantnými medzinárodnými partnermi a iniciatívami.
            Projekt bude priamo prispievať k vykonávaniu bezpečnostnej stratégie EÚ, stratégie EÚ v oblasti RĽZ, stratégie EÚ v oblasti strelných zbraní, akčného plánu týkajúceho sa potláčania nedovoleného obchodovania so strelnými zbraňami medzi EÚ a regiónom juhovýchodnej Európy na roky 2015 – 2019 (ďalej len „akčný plán na roky 2015 – 2019“), cyklu politík EÚ na boj proti organizovanej a závažnej medzinárodnej trestnej činnosti vrátane Európskej multidisciplinárnej platformy proti hrozbám trestnej činnosti (EMPACT) pre strelné zbrane, Zmluvy o obchodovaní so zbraňami, Akčného programu OSN na predchádzanie nedovolenému obchodovaniu s RĽZ vo všetkých jeho aspektoch, boj proti nemu a jeho odstránenie, medzinárodného nástroja na sledovanie, protokolu OSN proti strelným zbraniam a rezolúcie Bezpečnostnej rady OSN č. 1325 (2000), pričom konkrétne sa ním posilní regionálna spolupráca v boji proti hrozbe, ktorú predstavuje šírenie RĽZ a ich munície. Výsledky projektu tiež priamo prispejú k vykonávaniu cieľa trvalo udržateľného rozvoja č. 16 týkajúceho sa mierových a spravodlivých spoločností, a to najmä cieľa 16.1 (Výrazne obmedziť všetky formy násilia a mieru úmrtnosti na celom svete) a cieľa 16.4 (Výrazne znížiť nedovolené pohyby zbraní). Okrem toho sa projektom doplní vykonávanie akčného plánu Komisie zameraného na nedovolené obchodovanie so strelnými zbraňami a výbušninami v Únii.
            Konkrétne sa týmto projektom:

                        —

                        bude koordinovať a monitorovať vykonávanie plánu na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne;

                        —

                        budú podporovať orgány na západnom Balkáne pri úplnej harmonizácii právnych predpisov v oblasti kontroly zbraní s regulačným rámcom Únie a ďalšími súvisiacimi medzinárodnými záväzkami a

                        —

                        bude poskytovať podpora v záujme boja proti nedovolenému obchodovaniu so zbraňami na západnom Balkáne, v Moldavskej republike, na Ukrajine a v Bielorusku prostredníctvom posudzovania kapacít a technickej pomoci orgánom presadzovania práva a orgánom hraničnej polície.

                  Na základe úspešného vykonávania rozhodnutia 2013/730/SZBP, ako aj rozhodnutia (SZBP) 2016/2356 a v súlade so stratégiou EÚ v oblasti RĽZ je cieľom tohto nadväzujúceho projektu ďalej posilniť partnerské kontrolné systémy a pokračovať v podpore multilateralizmu posilnením dobre fungujúcich regionálnych mechanizmov zameraných na boj proti dodávkam a destabilizačnému šíreniu RĽZ a ich munície. Navyše sa s cieľom zabezpečiť, aby sa kapacity rozvinuté v rámci inštitúcií juhovýchodnej Európy mohli využívať v ďalších zemepisných oblastiach vyvolávajúcich obavy, v rámci projektu zabezpečí komplexnejší regionálny rozmer prostredníctvom úsilia o cielený prenos poznatkov.
            2.   Výber vykonávacej agentúry a koordinácia s inými príslušnými grantovými iniciatívami

            Stredisko SEESAC je spoločnou iniciatívou Rozvojového programu Organizácie Spojených národov (ďalej len „UNDP“) a RSS a ako také je ústredným bodom činností v oblasti RĽZ v juhovýchodnej Európe. Ako výkonný orgán regionálneho vykonávacieho plánu na boj proti šíreniu ručných a ľahkých zbraní (RĽZ) pracuje stredisko SEESAC od roku 2002 s vnútroštátnymi a medzinárodnými zainteresovanými stranami v juhovýchodnej Európe na uplatňovaní holistického prístupu ku kontrole RĽZ prostredníctvom realizácie širokého spektra činností vrátane: uľahčovania strategickej a operačnej regionálnej spolupráce, podpory vývoja politík a posilňovania kapacít pre inštitúcie, kampaní na zvyšovanie povedomia a kampaní zameraných na zber RĽZ, riadenia zásob, znižovania nadbytkov a zlepšeného označovania a lepších spôsobilostí sledovania, ako aj zlepšenej kontroly vývozu zbraní. Stredisko SEESAC takto získalo jedinečné schopnosti a skúsenosti pri vykonávaní regionálnych intervencií, ktoré zahŕňajú mnoho zainteresovaných strán, v politickom a hospodárskom kontexte spoločnom pre partnerov v tomto regióne, pričom zabezpečuje zodpovednosť za činnosť na celoštátnej aj regionálnej úrovni a dlhodobú udržateľnosť svojich činností, a etablovalo sa ako hlavná autorita v regióne v oblasti kontroly RĽZ.
            Stredisko SEESAC naďalej komunikuje na bilaterálnej a multilaterálnej úrovni so všetkými príslušnými aktérmi a organizáciami. V tejto súvislosti naďalej pôsobí ako sekretariát regionálnej riadiacej skupiny pre RĽZ (RSG). Okrem toho je stredisko SEESAC sekretariátom iniciatívy pre regionálny prístup k znižovaniu zásob (RASR). Stredisko SEESAC sa tiež zúčastňuje na koordinačných stretnutiach týkajúcich sa RĽZ a boja proti mínam, čo je neformálny koordinačný mechanizmus NATO, Únie a Organizácie pre bezpečnosť a spoluprácu v Európe (OBSE) a strediska SEESAC pre kontrolné činnosti týkajúce sa RĽZ. Stredisko SEESAC pravidelne prispieva k činnosti príslušných regionálnych fór. Stredisko SEESAC naďalej disponuje širokou sieťou formálnych a neformálnych partnerstiev s organizáciami, ako je Centrum pre bezpečnostnú spoluprácu Regionálneho centra pre overovanie a pomoc pri vykonávaní kontroly zbraní (RACVIAC) a fórum OBSE pre bezpečnostnú spoluprácu (FSC). Aj prostredníctvom mechanizmu OSN pre koordináciu činnosti týkajúcej sa ručných zbraní (CASA) sa uskutočňujú pravidelné koordinačné stretnutia, ako aj výmena informácií a údajov s ďalšími agentúrami OSN, akými sú Úrad OSN pre drogy a kriminalitu (UNODC) a Úrad OSN pre otázky odzbrojenia (UNODA). Stredisko SEESAC teda slúži ako regionálne centrum a kontaktné miesto pre širokú škálu otázok týkajúcich sa reformy sektora bezpečnosti, a to s osobitným zameraním na kontrolu RĽZ a riadenie zásob zbraní. V záujme účinnejšieho zapájania partnerov z juhovýchodnej Európy udržiava stredisko SEESAC úzky kontakt s príslušnými inštitúciami Únie a poskytuje im podporu, a to najmä s GR Komisie pre migráciu a vnútorné záležitosti a Europolom, ako aj iniciatívami pod vedením Únie, ako je platforma EMPACT pre strelné zbrane a európska skupina expertov na strelné zbrane (EFE).
            Stredisko SEESAC má sídlo v Belehrade a v súčasnosti pôsobí v celej juhovýchodnej Európe: v Albánsku, Bosne a Hercegovine, Kosove, Čiernej Hore, Srbsku, bývalej Juhoslovanskej republike Macedónsko a v Moldavskej republike, a v obmedzenej miere poskytuje podporu aj Ukrajine a Bielorusku. Stredisko SEESAC pôsobilo v minulosti aj v Bulharsku, Chorvátsku a Rumunsku. Regionálna zodpovednosť sa zabezpečuje prostredníctvom regionálnej riadiacej skupiny pre RĽZ, ako aj regionálnej riadiacej skupiny pre RĽZ, v ktorých zástupcovia všetkých partnerov v juhovýchodnej Európe poskytujú pre činnosť strediska strategické usmernenia a predkladajú iniciatívy a žiadosti o činnosť.
            Stredisko SEESAC je priekopníkom prístupu založeného na riešení spoločných problémov prostredníctvom regionálnych iniciatív, ktorým sa v juhovýchodnej Európe dosiahli impozantné výsledky, a to nielen z dôvodu výmeny kľúčových informácií a podpory zdravej konkurencie v regióne, ktorú podnecuje, ale aj preto, že pomáha pri dosahovaní trvalých a ľahko merateľných výsledkov na celoštátnej a regionálnej úrovni prostredníctvom holistického spôsobu vykonávania. Organizácia výročných zasadnutí RSG a účasť strediska SEESAC na všetkých príslušných procesoch a iniciatívach zabezpečuje včasnú a otvorenú výmenu informácií, dobré situačné povedomie a prezieravosť potrebnú na zabezpečenie toho, aby sa vykonávanie neprekrývalo a aby bolo v súlade so súčasnými potrebami vlád a regiónov, ako aj s vyvíjajúcimi sa trendmi.
            Stredisko SEESAC vychádza pri všetkých svojich činnostiach z požiadaviek, ktoré vyjadrili partneri, a zo zozbieraných základných údajov a základnou podmienkou jeho činnosti je schválenie a politická podpora zo strany vnútroštátnych zainteresovaných strán. Všetky činnosti sú okrem toho zaradené do rámca podpory procesov pod vedením Únie a plnenia noriem a kritérií Únie. Svoje predchádzajúce projekty, ktoré Únia financovala, vykonávalo stredisko SEESAC s veľmi vysokou mierou úspechu plánovaných činností, pričom prinášalo udržateľné výsledky budovaním a povzbudzovaním zodpovednosti jednotlivých partnerov členských štátov za svoje projekty a činnosti a presadzovalo regionálnu koordináciu, spoločné využívanie skúseností a najlepších postupov, ako aj regionálny výskum. Vďaka svojim odborným znalostiam v oblasti RĽZ a podrobným znalostiam regionálnych záležitostí a príslušných zainteresovaných strán je stredisko SEESAC najvhodnejším partnerom na vykonávanie tejto konkrétnej činnosti.
            Projekt tiež dopĺňa existujúce vnútroštátne a regionálne úsilie o maximálnu synergiu. Stredisko SEESAC bude svoju činnosť koordinovať s týmito činnosťami v rámci medzinárodnej pomoci:

                        —

                        v Bosne a Hercegovine:

                                    —

                                    projekt Únie v oblasti riadenia zásob, technickej pomoci a znižovania nadbytku munície (EU STAR), ktorý je financovaný z krátkodobej zložky nástroja Únie na podporu stability a mieru a ktorý vykonáva kancelária UNDP v Sarajeve; projekt EU STAR nadväzuje na výsledky a skúsenosti získané z projektu EXPLODE, ktorý financovala Únia a ktorý sa vykonával v rámci UNDP od apríla 2013 do novembra 2016, s cieľom pokračovať v podpore zriaďovania udržateľného systému riadenia zásob v Bosne a Hercegovine;

                                    —

                                    projekt financovaný Nemeckým spolkovým ministerstvom zahraničných vecí zameraný na boj proti nedovolenému obchodovaniu so zbraňami (CIAT), poskytujúci pomoc hraničnej polícii Bosny a Hercegoviny, ako aj Ministerstvu bezpečnosti Bosny a Hercegoviny pri budovaní ich kapacít zameraných na odhaľovanie nedovoleného obchodovania so strelnými zbraňami, muníciou a výbušninami z Bosny a Hercegoviny a cez jej územie, predchádzanie takémuto obchodovaniu a boj proti nemu;

                                    —

                                    koordinačného mechanizmu zriadený Ministerstvom obrany Bosny a Hercegoviny a medzinárodnými aktérmi v koordinácii s EUPHOR Althea v úsilí o zabezpečenie neustálej komplementárnosti tejto činnosti s prebiehajúcim úsilím medzinárodného spoločenstva o riešenie otázky nadbytku zásob konvenčnej munície, ktoré vlastní Ministerstvo obrany Bosny a Hercegoviny, a na účely možných budúcich plánov na kampaň zameranú na zber nedovolených konvenčných zbraní v Bosne a Hercegovine.

                              Vďaka úzkej spolupráci a koordinácii s týmito troma projektmi sa už dosiahli významné úspechy, ktoré priniesli efektívnejšie výsledky;

                        —

                        v Srbsku s projektom riadenia zásob konvenčnej munície (CASM), ktorý financuje Ministerstvo zahraničných vecí USA, UNDP a OBSE a ktorého účelom je posilniť bezpečnosť a ochranu vopred určených miest na skladovanie konvenčnej munície a likvidácia nahlásenej nadbytočnej munície;

                        —

                        v Čiernej Hore s projektom demilitarizácie Čiernej Hory (MONDEM), ktorý riadi UNDP v spolupráci s OBSE; cieľom tohto projektu je pracovať na znížení rizika šírenia prostredníctvom rozvoja chránenej a bezpečnej infraštruktúry na skladovanie konvenčnej munície a systémov riadenia, na znížení rizika výbuchov, ktoré hrozí spoločenstvám, prostredníctvom demilitarizácie neškodnej voči životnému prostrediu, zničení toxického nebezpečného odpadu (tekuté raketové palivo) a na podpore reformy obrany zničením obmedzeného množstva systémov ťažkých zbraní určených Ministerstvom obrany Čiernej Hory;

                        —

                        v bývalej Juhoslovanskej republike Macedónsko s projektom na zníženie rizika šírenia zbraní a munície, ktorého cieľom je zvýšenie bezpečnosti existujúcich zásob ručných zbraní a munície a ktorý riadi Ministerstvo vnútra a vykonáva misia OBSE v Skopje;

                        —

                        v Kosove s projektom zameraným na zmiernenie rizika, ktoré predstavujú strelné zbrane a výbušniny (FERM) (predtým projekt KOSSAC), ktorého pôvodným cieľom bolo zníženie ozbrojeného násilia v Kosove a zvýšenie bezpečnosti komunít a ktorý sa zameriava na podporu zainteresovaných strán v Kosove pri kontrole rozsiahleho nedovoleného držania a obehu RĽZ a prostredníctvom riadenia založeného na rizikách a prístupu založeného na dôkazoch na minimalizáciu rizika takýchto zbraní a výbušných materiálov;

                        —

                        na regionálnej úrovni s regionálnou platformou pre reformu sektora bezpečnosti (RSSRP), ktorá je dobre zavedeným zdrojom poskytujúcim rýchle, účinné, a na dopyte založené riešenia potrieb týkajúce sa právneho štátu na technickej úrovni na celom svete. Vďaka svojmu mechanizmu rýchleho nasadenia založenému na jedinečnej sieti strediska SEESAC združujúcej odborníkov na bezpečnosť so skúsenosťami v oblasti reformy sektora bezpečnosti poskytuje platforma RSSRP individualizovanú pomoc s osobitným zameraním na kontrolu RĽZ a presadzovanie rodového hľadiska v bezpečnostnej politike.

                  Stredisko SEESAC je tiež v pravidelnom kontakte s OBSE, NATO, Europolom, platformou EMPACT a Interpolom, ako aj s ďalšími príslušnými aktérmi s cieľom zabezpečiť komplementárnosť činnosti, harmonogram intervencií a nákladovú efektívnosť využívania zdrojov.
            3.   Opis projektu

            Projekt strediska SEESAC bude vo svojej novej fáze vychádzať zo základných výsledkov dosiahnutých na základe rozhodnutia 2013/730/SZBP a bude dopĺňať rozhodnutie (SZBP) 2016/2356.
            Zameria sa na tri hlavné oblasti, pričom si zachová celostný prístup k riešeniu hrozby, ktorú RĽZ v regióne predstavujú. Uvedené tri oblasti sa týkajú strategickej a politickej úrovne, ako aj operačných aspektov, čím priamo prispievajú ku všetkým úrovniam kontroly RĽZ so zameraním na: úzku koordináciu regionálneho prístupu v záujme vykonávania plánu; posilnenie kapacít v záujme harmonizácie právnych predpisov v oblasti kontroly zbraní a v súvislosti s Ukrajinou a Bieloruskom prispenie k lepšiemu porozumeniu kapacitám na boj proti nedovolenému obchodovaniu.
            Konkrétne bude výsledkom projektu:

                        —

                        koordinované vykonávanie regionálneho plánu na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne;

                        —

                        podpora úplnej harmonizácie právnych predpisov v oblasti kontroly zbraní, ktoré uplatňujú orgány na západnom Balkáne, s regulačným rámcom Únie a ďalšími súvisiacimi medzinárodnými záväzkami, a normami v rámci celého regiónu;

                        —

                        boj proti nedovolenému obchodovaniu so zbraňami na západnom Balkáne, v Moldavskej republike, na Ukrajine a v Bielorusku prostredníctvom posúdenia kapacít a technickej pomoci orgánom presadzovania práva a orgánom hraničnej polície.

                  Stratégia projektu vychádza z jedinečného prístupu strediska SEESAC ktorý spočíva v posilňovaní dôvery a spolupráce v regióne ako predpokladu na dosiahnutie konkrétnej a merateľnej transformačnej zmeny. Najmä na regionálnej úrovni sa ukázalo, že rôzne procesy zamerané na spoluprácu, ktoré uľahčovalo stredisko SEESAC a do ktorých sa zapojili tvorcovia politík, ako aj odborníci na operačnej úrovni, sú základným prvkom z hľadiska zabezpečenia priaznivého a konkurenčného prostredia pre prenos vedomostí, výmenu odborných znalostí a informácií. Poslúžilo to nielen na zvýšenie kapacít v regióne, ale – čo je dôležitejšie – na vybudovanie dôvery a nadviazanie priamej spolupráce medzi inštitúciami a jednotlivými odborníkmi, vďaka čomu sa okrem iného umožnilo vypracovanie plánu. Na druhej strane sa prostredníctvom atmosféry profesionálnej dôvery umožňuje dosahovanie pokroku na vnútroštátnej úrovni, pokiaľ ide o otázky, ktoré sa riešia v rámci plánu. Okrem toho sa tento región vďaka uplatňovaniu prístupu založeného na regionálnej spolupráci stal transparentnejším a efektívnejším, pokiaľ ide o úsilie, ktoré sa v ňom vynakladá na kontrolu obchodu so zbraňami, čoho výsledkom je, že partneri z juhovýchodnej Európy patria z celosvetového hľadiska medzi najtransparentnejších, pokiaľ ide o podávanie správ o transferoch zbraní. Týmto projektom sa preto bude naďalej podporovať regionálna spolupráca ako základný prvok umožňujúci stanoviť merateľné výsledky.
            Z geografického hľadiska sa projekt vzťahuje na západný Balkán a jeho priamymi príjemcami sú Albánsko, Bosna a Hercegovina, Kosovo, Čierna Hora, Srbsko a bývalá Juhoslovanská republika Macedónsko. Okrem toho sa v rámci projektu vyvinie úsilie o zintenzívnenie podpory východoeurópskych krajín, ktoré čelia podobným výzvam v súvislosti s kontrolou RĽZ, ako je Moldavská republika, Ukrajina a Bielorusko, a to prostredníctvom prenosu vedomostí, získaných skúseností a najlepších postupov vyvinutých na západnom Balkáne od roku 2001.
            3.1.   Koordinácia vykonávania plánu na udržateľné riešenie problému nedovoleného držania a zneužívania RĽZ/strelných zbraní a ich munície a nedovoleného obchodovania s nimi na západnom Balkáne

               Cieľ

            Zabezpečiť účinnú koordináciu vykonávania plánu zo strany šiestich príjemcov a sprievodných šiestich akčných plánov vypracovaných s osobitnými cieľmi a meranými pomocou kľúčových ukazovateľov výkonnosti. Pokrok sa bude merať prostredníctvom mechanizmu monitorovania, hodnotenia a oznamovania výsledkov dosiahnutých pri vykonávaní plánu a partnerských akčných plánov zameraných na jeho vykonávanie.

               Opis

            Partneri zo západného Balkánu na samite o západnom Balkáne, ktorý sa konal v Londýne 9. júla 2018, opätovne potvrdili spoločné odhodlanie a posilnený záväzok skoncovať s nedovoleným držaním a zneužívaním strelných zbraní a nedovoleným obchodovaním s nimi tým, že schválili plán. Regionálny plán, vypracovaný prostredníctvom procesu dôkladných konzultácií a s podporou strediska SEESAC, dopĺňa existujúcu činnosť Únie v oblasti boja proti tejto hrozbe, konkrétne akčný plán na roky 2015 – 2019, spoločné oznámenie Komisie a vysokej predstaviteľky s názvom Prvky pre stratégiu EÚ proti nedovoleným strelným zbraniam, RĽZ a ich munícii a prácu Europolu v rámci platformy EMPACT v tomto regióne. Plán je dokladom konsenzu dosiahnutého medzi všetkými zainteresovanými stranami v regióne týkajúceho sa súčasných výziev, všeobecných cieľov, ktoré sa majú dosiahnuť a harmonogramu opatrení, ktoré sa majú prijať. Predstavuje všeobecnú platformu na dosiahnutie spoločne dohodnutých kľúčových ukazovateľov výkonnosti na strategickej, politickej a operačnej úrovni. Výsledkom práce v rámci tejto zložky ako takej bude: účinná koordinácia vykonávania plánu na regionálnej úrovni; individualizovaná podpora komisií pre RĽZ a príslušných orgánov pri vykonávaní ich akčných plánov, ktorými sa plán vykonáva; pravidelné monitorovanie a hodnotenie pokroku na základe spoločne dohodnutých kľúčových ukazovateľov výkonnosti; ako aj lepšie pochopenie kapacít príjemcov, pokiaľ ide o vykonávanie opatrení v rámci jednotlivých funkčných oblastí plánu.
            V projekte sa konkrétne počíta s koordináciou vykonávania plánu prostredníctvom:

                        —

                        formálnych regionálnych zasadnutí na koordináciu plánu, ktorých cieľom je zhodnotenie pokroku a výmena informácií;

                        —

                        poskytovania odbornej a technickej podpory miestnym zasadnutiam na koordináciu plánu, ktorých cieľom je monitorovanie vykonávania partnerských akčných plánov;

                        —

                        vypracovania polročných monitorovacích a hodnotiacich správ, v ktorých sa zdokumentuje pokrok, výzvy a potreby pri vykonávaní plánu na základe spoločne dohodnutých kľúčových ukazovateľov výkonnosti;

                        —

                        hodnotenia vykonávania akčných plánov na vykonávanie regionálneho plánu v polovici trvania vrátane posúdenia kapacít uvedených šiestich príjemcov v oblasti kontroly RĽZ;

                        —

                        činností v rámci plánu zameraných na osvetu a zviditeľňovanie (vrátane zriadenia online platformy, zapojenia zainteresovaných strán a zvyšovania povedomia).

                  Výsledky projektu/ukazovatele vykonávania:

                        —

                        zorganizovanie najviac šiestich regionálnych zasadnutí na koordináciu projektu;

                        —

                        umožnenie zhodnotenia pokroku, výmeny informácií, prenosu vedomostí a normalizácie;

                        —

                        zorganizovanie miestnych koordinačných zasadnutí (celkovo až 36);

                        —

                        vypracovanie dvojročných monitorovacích a hodnotiacich správ (celkovo až 6);

                        —

                        hodnotenie v polovici trvania vrátane posúdenia kapacít vypracovaných v súvislosti so šiestimi príjemcami v rámci plánu;

                        —

                        zriadenie online platformy na zabezpečenie riadnej činnosti zameranej na osvetu a zviditeľňovanie plánu.

                  3.2.   Podpora orgánov na západnom Balkáne pri úplnej harmonizácii ich právnych predpisov v oblasti kontroly zbraní s regulačným rámcom Únie a ďalšími súvisiacimi medzinárodnými záväzkami a normami v rámci regiónu

               Cieľ

            V rámci tejto zložky sa bude poskytovať komplexná technická podpora v záujme vypracovania a vykonávania solídneho právneho rámca na kontrolu RĽZ, ktorý bude plne harmonizovaný a plne v súlade s regulačným rámcom Únie a ďalšími medzinárodnými dohodami a normami.

               Opis

            Cieľom 1 plánu je zabezpečiť, aby na západnom Balkáne boli do roku 2023 zavedené právne predpisy v oblasti kontroly zbraní, ktoré budú plne harmonizované s regulačným rámcom Únie a ďalšími súvisiacimi medzinárodnými záväzkami. Takýto legislatívny a regulačný rámec v oblasti kontroly RĽZ/strelných zbraní na západnom Balkáne je jednoznačne a naliehavo potrebný s cieľom účinne regulovať kontrolu zbraní a uľahčovať reakciu na príslušné hrozby. Následne to umožní kompatibilitu právnych predpisov a postupov v oblasti kontroly zbraní na západnom Balkáne, ako aj normalizáciu kontrolných postupov a praktík týkajúcich sa RĽZ/strelných zbraní. Takouto normalizáciou by sa umožnilo odstránenie prekážok, ktoré bránia orgánom presadzovania práva a súdnictva priamo spolupracovať, vymieňať si informácie a vykonávať spoločné alebo paralelné vyšetrovania. Umožnilo by to aj lepšiu a účinnejšiu reakciu na hrozby súvisiace so strelnými zbraňami na vnútroštátnej, regionálnej a európskej úrovni. Okrem toho, vzhľadom na to, že rodové hľadisko sa často v legislatívnych a politických rámcoch, ktorými sa upravuje kontrola RĽZ v juhovýchodnej Európe, neuznáva ani primerane nezohľadňuje, čím sa znižuje účinnosť kontroly zbraní potrebná pri zaisťovaní bezpečnosti pre všetkých občanov, bez ohľadu na to, či ide o ženy, mužov, dievčatá alebo chlapcov, prispeje projekt k začleneniu rodového hľadiska do právnych predpisov v oblasti kontroly zbraní.
            V nadväznosti na odbornú podporu, ktorá sa orgánom v regióne poskytuje prostredníctvom vykonávania rozhodnutia 2013/730/SZBP, sa v rámci tejto zložky budú podporovať orgány regiónu s cieľom: lepšie porozumieť súčasnému stavu a nedostatkom právneho rámca šiestich príjemcov; zabezpečiť technickú podporu pre úplnú harmonizáciu s regulačným rámcom Únie a ďalšími medzinárodnými dohodami/normami; vypracovať individualizované vnútroštátne a regionálne tematické workshopy; aktualizovať súbor právnych predpisov týkajúcich sa zbraní v tomto regióne; preskúmať právny rámec príjemcov projektu z rodového hľadiska s cieľom zabezpečiť, aby politiky upravujúce kontrolu zbraní obsahovali prepojenia medzi RĽZ a rodovým hľadiskom; ako aj pokračovať v programe poradenstva v rodovej oblasti. V rámci tohto opatrenia sa bude zároveň poskytovať podpora posilňovaniu kapacít komisií pre RĽZ v oblasti osvetovej činnosti a presadzovania záujmov prostredníctvom odbornej prípravy v oblasti vypracúvania mediálnych stratégií.
            Bude sa to realizovať prostredníctvom:

                        —

                        vypracovania posúdenia a analýzy nedostatkov partnerských právnych rámcov v oblasti kontroly RĽZ a úrovne ich harmonizácie s úniovými a medzinárodnými právnymi predpismi, ako aj úrovne normalizácie postupov v regióne;

                        —

                        poskytovania podpory na účely normalizácie a harmonizácie právnych predpisov prostredníctvom poradenstva zabezpečovaného priebežne a na požiadanie a organizovanie tematických workshopov na tému právnych predpisov, nariadení a trestných poriadkov v oblasti zbraní na regionálnej i celoštátnej úrovni;

                        —

                        aktualizácie súboru právnych predpisov v oblasti zbraní v tomto regióne tak, aby predstavoval jednoduchú referenčnú príručku, pokiaľ ide o právne predpisy v oblasti kontroly RĽZ/strelných zbraní v regióne;

                        —

                        preskúmania právneho rámca z rodového hľadiska a pokračovania v programe poradenstva v rodovej oblasti;

                        —

                        odbornej prípravy v oblasti vypracúvania mediálnych stratégií.

                  Výsledky projektu/ukazovatele vykonávania:

                        —

                        správy obsahujúce posúdenie a analýzu nedostatkov (6) právnych rámcov vypracované pre každého príjemcu;

                        —

                        najviac tri regionálne workshopy a šesť tematických workshopov pre príjemcov;

                        —

                        poskytovanie odborných znalostí na požiadanie o aktuálnom vývoji v oblasti právnych predpisov a politiky;

                        —

                        aktualizovaný súbor právnych predpisov v oblasti zbraní preložený do všetkých príslušných jazykov regiónu;

                        —

                        správy o posúdení právneho rámca v oblasti zbraní z rodového hľadiska (6 správ);

                        —

                        program poradenstva v rodovej oblasti za účasti dvoch vedúcich komisií pre RĽZ;

                        —

                        vypracovanie mediálnych stratégií a súvisiaca odborná príprava.

                  3.3.   Boj proti nedovolenému obchodovaniu so zbraňami na západnom Balkáne, v Moldavskej republike, na Ukrajine a v Bielorusku prostredníctvom posúdenia kapacít a technickej pomoci orgánom presadzovania práva a orgánom hraničnej polície.

               Cieľ

            Znížiť hrozbu nedovoleného obchodovania so strelnými zbraňami zlepšením kapacít orgánov presadzovania práva a hraničnej polície v oblasti ďalšieho zhromažďovania, analýzy a výmeny informácií.

               Opis

            V rámci tejto zložky sa posúdia spôsobilosti regionálnych orgánov vykonávať preventívne, ako aj represívne činnosti potrebné na úspešné odhaľovanie a marenie nedovoleného obchodovania so strelnými zbraňami, muníciou a výbušninami z územia, na ktoré sa vzťahuje ich právomoc, ako aj cez toto územie, a boj proti nemu. Pomoc sa zameria na hĺbkové posúdenie potrieb hraničných orgánov a kriminálnej polície v oblasti ľudských zdrojov a vybavenia potrebných na riadne fungovanie a vykonávanie úloh. Bude sa realizovať pilotný projekt s cieľom vytvoriť sieť pre balistické informácie v juhovýchodnej Európe, ako nákladovo efektívny systém na výmenu operatívnych balistických informácií priamo napojený na Interpol a určený na automatické získavanie a výmenu využiteľných balistických informácií o existujúcej cezhraničnej trestnej činnosti súvisiacej so strelnými zbraňami, predchádzanie ďalšej trestnej činnosti a zlepšovanie strategického prehľadu o povahe a zvyčajných spôsoboch trestnej činnosti páchanej strelnými zbraňami.
            Navrhované činnosti budú dopĺňať prebiehajúcu činnosť v juhovýchodnej Európe podporovanú Úniou, najmä cyklus politík EÚ na boj proti organizovanej a závažnej medzinárodnej trestnej činnosti a konkrétne operačné akčné plány v rámci platformy EMPACT pre strelné zbrane, ako aj činnosť Europolu, Frontexu a Interpolu, a budú sa s nimi úzko koordinovať. Činnosti v rámci tejto zložky navyše prispejú k vykonávaniu akčného plánu na roky 2015 – 2019.
            Okrem toho sa v nadväznosti na úspešný prístup spočívajúci v zapojení orgánov Moldavskej republiky, Ukrajiny a Bieloruska do procesov regionálnej spolupráce prebiehajúcich v juhovýchodnej Európe už identifikovalo viacero potrieb v oblasti kontroly RĽZ. V záujme zvýšenia kapacít orgánov zaoberajúcich sa kontrolou RĽZ v Moldavskej republike, na Ukrajine a v Bielorusku, pokiaľ ide o boj proti trestnej činnosti vo všeobecnosti, a konkrétne proti šíreniu RĽZ/strelných zbraní a obchodovaniu s nimi, sa v rámci tejto zložky posúdia kritické oblasti kontroly RĽZ v uvedených jurisdikciách, čím sa pripravia podmienky pre cielené opatrenia zamerané na boj proti hrozbe, ktorú nedovolené obchodovanie s RĽZ predstavuje.
            Hlavné plánované činnosti:

                        —

                        posúdenie potrieb útvarov hraničnej a kriminálnej polície na západnom Balkáne v boji proti nedovolenému obchodovaniu so zbraňami;

                        —

                        Nadviazanie na prácu prebiehajúcu pri zriaďovaní kontaktných miest pre strelné zbrane prostredníctvom praktickej podpory na účely spôsobilostí v oblasti výmeny informácií, najmä pokiaľ ide o balistické dôkazne materiály, ako aj obstarávania špecializovaného vybavenia na podporu kontraktných miest pre strelné zbrane;

                        —

                        posúdenie kapacít Moldavskej republiky, Ukrajiny a Bieloruska z hľadiska vybraných aspektov kontroly RĽZ, munície a výbušnín, ako aj boja proti nedovolenému obchodovaniu so strelnými zbraňami so zameraním okrem iného na právne a politické rámce, spôsobilosti v oblasti fyzickej bezpečnosti a riadenia zásob, hraničnú kontrolu, reakciu kriminálnej polície a súdnictva na nedovolené obchodovanie so strelnými zbraňami a ich zneužívanie. V rámci podrobného posúdenia sa identifikujú príležitosti, hrozby a výzvy s odporúčaniami na možné cielené opatrenia zamerané na riešenie hrozby, ktorú predstavuje nedovolené obchodovanie s RĽZ.

                  Výsledky projektu/ukazovatele vykonávania:

                        —

                        posúdenie potrieb útvarov hraničnej a kriminálnej polície na západnom Balkáne v boji proti nedovolenému obchodovaniu so zbraňami;

                        —

                        zvýšenie kapacity expertov na balistiku a vyšetrovateľov na riešenie cezhraničnej trestnej činnosti súvisiacej s strelnými zbraňami;

                        —

                        zrealizovaný pilotný projekt testovania systému na výmenu operatívnych balistických informácií;

                        —

                        posúdenie kapacít Moldavskej republiky, Ukrajiny a Bieloruska z hľadiska vybraných aspektov kontroly RĽZ a identifikovanie cielených opatrení.

                  4.   Príjemcovia

            Priamymi príjemcami projektu budú inštitúcie zodpovedné za kontrolu RĽZ na západnom Balkáne. Z rozvoja kapacít, zlepšenia poznatkov, postupov a z nákladovo efektívneho špecializovaného vybavenia potrebného na dosiahnutie politického, operačného a technického pokroku v oblasti kontroly RĽZ budú mať prospech orgány pre vnútorné záležitosti, policajné služby, pohraničná stráž a colné orgány Albánskej republiky, Bosny a Hercegoviny, Kosova, Čiernej Hory, Srbska, bývalej Juhoslovanskej republiky Macedónsko a Moldavskej republiky. Napokon pre komisie pre RĽZ a ďalšie inštitúcie zodpovedné za kontrolu RĽZ v juhovýchodnej Európe bude prínosná odborná príprava a výmena informácií, ako aj regionálna spolupráca. Okrem toho budú kľúčové inštitúcie poverené kontrolou RĽZ v Moldavskej republike, na Ukrajine a v Bielorusku mať prospech z lepšieho chápania hrozby, ktorú predstavuje nedovolené obchodovanie so strelnými zbraňami, a cieleného prenosu poznatkov.
            Navrhované činnosti sú v plnej miere v súlade s plánom, ako aj s partnerskými prioritami kontroly RĽZ a schválili ich príslušné partnerské orgány kontroly RĽZ, ktoré tak vyjadrili svoj súhlas a záväzok dosiahnuť výsledky projektu.
            Vzhľadom na zníženie rizika súvisiaceho s RĽZ, bude mať z tohto projektu prospech aj široká verejnosť krajín západného Balkánu, východnej Európy a Únie, ktorá je ohrozená rozsiahlym šírením RĽZ.
            5.   Zviditeľnenie Únie

            Stredisko SEESAC prijme všetky príslušné opatrenia na propagáciu skutočnosti, že túto činnosť financuje Únia. Takéto opatrenia sa vykonajú s súlade s oznámením Komisie a manuálom pre komunikáciu a zviditeľnenie vonkajších činností Európskej únie. Stredisko SEESAC teda zabezpečí viditeľnosť príspevku Únie prostredníctvom vhodného označovania a publicity, pričom sa vyzdvihne úloha Únie, zabezpečí sa transparentnosť jej činností a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Európskej únie v súlade s usmerneniami Únie pre vhodné používanie a presnú reprodukciu vlajky.
            Vzhľadom na to, že plánované činnosti majú veľmi odlišný rozsah a povahu, využije sa podľa potreby škála propagačných nástrojov vrátane tradičných médií, webových stránok, sociálnych médií a informačných a propagačných materiálov vrátane grafických znázornení informácií, letákov, bulletinov, tlačových správ a iných materiálov. Publikácie, verejné podujatia, kampane, vybavenie a stavebné práce obstarané v rámci projektu budú zodpovedajúcim spôsobom označené. S cieľom ešte viac zvýšiť vplyv prostredníctvom zvýšenia povedomia jednotlivých vlád a verejnosti v jednotlivých krajinách, medzinárodného spoločenstva a miestnych a medzinárodných médií sa každá cieľová skupina projektu osloví vhodným jazykom. Osobitný dôraz sa bude klásť na nové médiá a prítomnosť na internete.
            6.   Obdobie trvania

            Na základe skúseností s vykonávaním rozhodnutiami 2010/179/SZBP a 2013/730/SZBP a s prihliadnutím na regionálny rozsah projektu, počet príjemcov a na počet a komplexnosť plánovaných činností je časový rámec na vykonávanie 36 mesiacov.
            7.   Všeobecná štruktúra

            Technickým vykonávaním tejto činnosti bol poverený UNDP, ktorý koná v mene strediska SEESAC, ktoré je regionálnou iniciatívou pôsobiacou v rámci mandátu UNDP a Rady pre regionálnu spoluprácu. Stredisko SEESAC, ako výkonný orgán regionálneho vykonávacieho plánu na boj proti šíreniu RĽZ, je ústredným bodom všetkých činností v oblasti RĽZ v regióne juhovýchodnej Európy vrátane uľahčovania koordinácie vykonávania regionálneho plánu.
            UNDP, ktorý koná v mene strediska SEESAC, nesie celkovú zodpovednosť za vykonávanie činností projektu a za jeho realizáciu. Trvanie projektu je naplánované na tri roky (36 mesiacov).
            8.   Partneri

            Stredisko SEESAC bude priamo vykonávať činnosť v úzkej spolupráci s komisiami pre RĽZ, ako aj s orgánmi pre vnútorné záležitosti Albánska, Bosny a Hercegoviny, Kosova, Čiernej Hory, Srbska, bývalej Juhoslovanskej republiky Macedónsko a Moldavskej republiky, ako aj príslušnými inštitúciami na Ukrajine a v Bielorusku. Ostatné inštitúcie sa budú úzko zapájať v súlade so stanoveným holistickým prístupom viacerých zainteresovaných strán ku kontrole RĽZ.
            9.   Podávanie správ

            Správy tak popisné, ako aj finančné sa vzťahujú na celú činnosť opísanú v príslušnej dohode pre daný príspevok a na jej rozpočet, bez ohľadu na to, či túto činnosť Komisia financuje úplne alebo čiastočne.
            Štvrťročne sa predkladajú správy o pokroku, v ktorých sa zaznamená a monitoruje pokrok k naplneniu hlavných výsledkov.
            10.   Odhadovaný rozpočet

            Odhadované celkové náklady na projekt financovaný zo strany Únie sú 4 002 587,52 EUR.

               (1)  Akčný plán týkajúci sa potláčania nedovoleného obchodovania so strelnými zbraňami medzi EÚ a regiónom juhovýchodnej Európy na roky 2015 – 2019; Závery Rady o vykonávaní cyklu politík EÚ na roky 2018 – 2021 na boj proti organizovanej a závažnej medzinárodnej trestnej činnosti – EMPACT pre strelné zbrane.


Rozhodnutie Komisie z 19/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9077 - Public Sector Pension Investment Board / Brookfield Asset Management Inc. / QuadReal Property Group Limited Partnership / Brookfield Brazil Retail Fund / BREP Brazil Private Limited) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 16/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9146 - ArcelorMittal S.A. / NSSMC / Essar Steel India Ltd.) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 16/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9088 - Fricke Holding GmbH / Jungheinrich AG) podľa nariadenia Rady (ES) č. 139/2004 (Iba nemecké znenie je autentické)


Rozhodnutie Komisie z 16/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9161 - Brookfield Asset Management / M Finance Capital / ECLA Paris Massy-Palaiseau Companies) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 15/11/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9125 - Verlagsgruppe Random House GmbH / Arvato CRM Solutions GmbH / Georg von Holtzbrinck GmbH & Co. KG / Skoobe GmbH / Klio GmbH) podľa nariadenia Rady (ES) č. 139/2004 (Iba nemecké znenie je autentické)


title: Rozhodnutie Rady (EÚ) 2018/1890 z 29. novembra 2018, ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora De Nederlandsche Bank

text:
                  5.12.2018

                  SK

                  Úradný vestník Európskej únie

                  L 309/3

         ROZHODNUTIE RADY (EÚ) 2018/1890
         z 29. novembra 2018,
         ktorým sa mení rozhodnutie 1999/70/ES o externých audítoroch národných centrálnych bánk, pokiaľ ide o externého audítora De Nederlandsche Bank
         RADA EURÓPSKEJ ÚNIE,
         so zreteľom na Protokol č. 4 o Štatúte Európskeho systému centrálnych bánk a Európskej centrálnej banky, ktorý je pripojený k Zmluve o Európskej únii a k Zmluve o fungovaní Európskej únie, a najmä na jeho článok 27 ods. 1,
         so zreteľom na odporúčanie Európskej centrálnej banky z 19. októbra 2018 Rade Európskej únie o externom audítorovi De Nederlandsche Bank (ECB/2018/25) (1),
         keďže:

                     (1)

                     Účty Európskej centrálnej banky (ECB) a národných centrálnych bánk členských štátov, ktorých menou je euro, majú overiť nezávislí externí audítori odporúčaní Radou guvernérov ECB a schválení Radou Európskej únie.

                     (2)

                     Mandát Deloitte Accountants B.V., súčasného externého audítora De Nederlandsche Bank, sa skončí po vykonaní auditu za finančný rok 2018. Preto je potrebné vymenovať externého audítora od finančného roku 2019.

                     (3)

                     De Nederlandsche Bank vybrala za svojho externého audítora na finančné roky 2019 až 2022 spoločnosť KPMG Accountants N.V. s tým, že je možné tento mandát každoročne predĺžiť až do finančného roku 2025.

                     (4)

                     Rada guvernérov ECB odporučila, aby bola spoločnosť KPMG Accountants N.V. vymenovaná za externého audítora De Nederlandsche Bank na finančné roky 2019 až 2022 s tým, že je možné tento mandát každoročne predĺžiť až do finančného roku 2025.

                     (5)

                     Rozhodnutie Rady 1999/70/ES (2) by sa malo v nadväznosti na odporúčanie Rady guvernérov ECB zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            V článku 1 rozhodnutia 1999/70/ES sa odsek 8 nahrádza takto:

                  „8.   KPMG Accountants N.V. sa týmto schvaľuje za externého audítora De Nederlandsche Bank na finančné roky 2019 až 2022.“.

            Článok 2
            Toto rozhodnutie nadobúda účinnosť dňom jeho oznámenia.

            Článok 3
            Toto rozhodnutie je určené ECB.

            V Bruseli 29. novembra 2018

                  Za Radu

                  predsedníčka

               M. SCHRAMBÖCK

            (1)  Ú. v. EÚ C 394, 30.10.2018, s. 1.

            (2)  Rozhodnutie Rady 1999/70/ES z 25. januára 1999 o externých audítoroch národných centrálnych bánk (Ú. v. ES L 22, 29.1.1999, s. 69).